《中宿峡》
清代·吴维彰

江风流轻帆，入峡忽瞬息。二禺突兀来，瞥眼若新觌。

羲轮晨无突，天瘦壁面窄。阴崖蓄孤高，势与阳崖敌。

草木胎精华，暮冬见春色。苍茫云水间，气候太古积。

夙闻二帝子，高栖有遗宅。截竹鸣鸾凰，天吹空遥忆。

葛洪与达摩，窅窱仙佛迹。孙恪亦奇缘，归猿何由觅。

胜事烟云流，往辄成故昔。予亦片时客，百年几览历。

风尘念前途，对景倍珍惜。长羡飞来僧，真机守静默。

作者简介：吴维彰，字晦亭，广东顺德人。嘉庆丁卯举人。有《古人今我斋诗集》。